62017TJ0222_RES
Vec T‑222/17
Recylex SA a i.
proti
Európskej komisii
Rozsudok Všeobecného súdu (ôsma komora) z 23. mája 2019
„Hospodárska súťaž – Kartely – Trh recyklácie olovených automobilových batérií – Rozhodnutie, ktorým sa konštatuje porušenie článku 101 ZFEÚ – Koordinácia nákupných cien – Pokuty – Bod 26 oznámenia o spolupráci z roku 2006 – Bod 37 usmernení k metóde stanovovania pokút – Neobmedzená právomoc“
Hospodárska súťaž – Pokuty – Suma – Stanovenie – Oznámenie Komisie o oslobodení od pokút a znížení ich výšky výmenou za spoluprácu s obvinenými podnikmi – Kogentná povaha vo vzťahu ku Komisii
[Článok 101 ZFEÚ; oznámenie Komisie 2006/C 298/11, bod 38]
(pozri bod 142)
Hospodárska súťaž – Pokuty – Suma – Stanovenie – Zníženie pokuty výmenou za spoluprácu obvineného podniku – Podmienky – Podnik, ktorý ako prvý poskytol rozhodujúce dôkazy – Kritériá posúdenia
[Článok 101 ZFEÚ; oznámenie Komisie 2006/C 298/11, body 12, 24 a 30]
(pozri body 143, 145 – 151)
Hospodárska súťaž – Pokuty – Suma – Stanovenie – Súdne preskúmanie – Neobmedzená právomoc súdu Únie – Pôsobnosť – Zohľadnenie usmernení pre výpočet pokút – Obmedzenia
(Článok 261 ZFEÚ; nariadenie Rady č. 1/2003, článok 31; oznámenia Komisie 2006/C 210/02 a 2006/C 298/11)
(pozri body 160 – 162)
Hospodárska súťaž – Pokuty – Suma – Stanovenie – Úprava základnej výšky – Platobná schopnosť – Povinnosť zohľadniť deficitnú finančnú situáciu dotknutého podniku – Neexistencia
[Článok 101 ZFEÚ; oznámenie Komisie 2006/C 298/11, bod 35]
(pozri body 164 – 166)
Zhrnutie
Rozsudkom Recylex a i./Komisia (T‑222/17) z 23. mája 2019 Všeobecný súd zamietol žalobu spoločnosti Recylex SA, Fonderie et Manufacture de Métaux SA a Harz‑Metall GmbH (ďalej len „Recylex“), spoločností pôsobiacich v oblasti výroby recyklovaného olova a iných produktov, ktorej cieľom je zníženie výšky pokuty, ktorú Komisia uložila vo svojom rozhodnutí (
1
) týkajúcom sa porušenia článku 101 ZFEÚ. Toto porušenie malo formu dohôd a zosúladených postupov medzi štyrmi skupinami podnikov na území Belgicka, Nemecka, Francúzska a Holandska. Spočívalo v koordinácii cien nákupu použitých olovených automobilových batérií používaných na výrobu recyklovaného olova.
Správne konanie, z ktorého vychádza napadnuté rozhodnutie, sa začalo na základe žiadosti o oslobodenie od pokuty, ktorú podala JCI, jedna zo skupín dotknutých podnikov. Eco‑Bat, ďalšia skupina podnikov, a následne Recylex predložili žiadosť o zhovievavosť alebo zníženie pokuty na základe oznámenia Komisie o spolupráci z roku 2006 (
2
). JCI bolo priznané oslobodenie od pokút, zatiaľ čo spoločnosti Eco‑Bat boli znížené pokuty o 50 % z dôvodu, že bola prvým podnikom, ktorý poskytol dôkazy so značnou pridanou hodnotou. Spoločnosti Recylex, teda druhému podniku, ktorý poskytol také dôkazy, bolo priznané zníženie o 30 %.
V tejto súvislosti mal Všeobecný súd rozhodnúť o otázke, či v prípade, ak dva podniky predložili dôkazy, ktoré mali značnú pridanú hodnotu, môže druhý podnik zaujať miesto prvého podniku, ak sa preukáže, že spolupráca prvého podniku nie je v súlade s požiadavkami bodu 12 oznámenia o spolupráci z roku 2006.
V tejto súvislosti Všeobecný súd konštatoval, že zo samotnej logiky oznámenia o spolupráci z roku 2006 okrem iného vyplýva, že želaným cieľom je vytvoriť vnútri kartelov atmosféru neistoty, ktorá má povzbudzovať ich oznamovanie Komisii. Táto neistota vyplýva práve zo skutočnosti, že členovia kartelu vedia, že len jednému z nich bude poskytnuté oslobodenie od pokuty, ak nahlási ostatných účastníkov porušenia, čím ich vystaví riziku, že im budú uložené pokuty. V rámci tohto systému a podľa rovnakej logiky možno priznať podnikom, ktoré najrýchlejšie poskytnú svoju spoluprácu, väčšie zníženie pokút, ktoré by im boli inak uložené, než aké bude priznané podnikom, ktoré poskytnú svoju spoluprácu neskôr. Chronologické poradie a rýchlosť spolupráce poskytnutej členmi kartelu sú teda základnými prvkami systému zavedeného oznámením o spolupráci z roku 2006.
(
1
)	Rozhodnutie Komisie C(2017) 900 final z 8. februára 2017 týkajúce sa konania podľa článku 101 ZFEÚ (vec AT.40018 – Recyklácia automobilových batérií).
(
2
)	Oznámenie Komisie o oslobodení od pokút a znížení pokút v kartelových prípadoch (Ú. v. EÚ C 298, 2006, s. 17).